ГуфIэгъуэ дауэдапщэхэр Налшык зэрыщекIуэкIынур
ШыщхьэуIум и 31-мрэ фокIадэм и 1-мрэ республикэм Iэтауэ щагъэлъэпIэнущ КъБР-м и Къэралыгъуэм и махуэр.
Налшык къалэм шыщхьэуIум и 31-м щрагъэкIуэкIыну Iуэху нэхъыщхьэхэм ящыщщ КъБР-м и Лъэпкъ музейм Къэбэрдей-Балъкъэрым и художникхэм я отчет выставкэ, ГъуазджэмкIэ музейм «Си лъахэ» сурэт гъэлъэгъуэныгъэ къызэрыщызэIуахынур.
ГуфIэгъуэ дауэдапщэхэм я нэхъыбэр къызэрагъэпэщынущ фокIадэм и 1-м, тхьэмахуэ махуэм. Пщэдджыжьыр сыхьэт 11-м республикэм и унафэщIхэм, зауэмрэ лэжьыгъэмрэ я ветеранхэм, жылагъуэ зэгухьэныгъэхэмрэ лэжьакIуэ гупхэмрэ, еджапIэхэм я лIыкIуэхэм удз гъэгъахэр тралъхьэнущ «ЩIыхьым и мафIэ мыужьыхыж» мемориалым, Хэку зауэшхуэм и лъэхъэнэм Налшык щыщу хэкIуэдахэм я фэеплъым.
Сыхьэт 12-м Налшык и шыгъэжапIэм къыщызэIуах «Iуащхьэмахуэ и кубок-2013» шыгъажэр. Абы нэгъуэщI къэралхэм щыщ уанэшхэмрэ спортсменхэмри хэтынущ. Сыхьэт 13-м зауэмрэ лэжьыгъэмрэ я ветеранхэм я хорым и концерт «Восток» кинотеатрым и гупэм деж, эстрадэ-духовой оркестрым и концерт Къэбэрдейр Урысейм зэрыгухьэрэ илъэс 400 зэрырикъуам и цIэр зезыхьэ утым щекIуэкIынущ.
ХьэтIохъущокъуэм и хадэм къыщызэIуахынущ художникхэмрэ гъуазджэм и IэнатIэ зэмылIэужьыгъуэхэм я лэжьакIуэхэмрэ я IэрыкIхэр, сабий IэпщIэлъапщIэхэм ягъэхьэзыра лэжьыгъэхэр щагъэлъагъуэ. Абхъазым и утым къыщызэрагъэпэщынущ республикэм и районхэмрэ къалэхэмрэ, лъэпкъ щэнхабзэ центрхэм я лIыкIуэхэр къызрихьэлIэну IуэрыIуатэ-этнографие зэхыхьэшхуэ.
Эстрадэм и артист цIэрыIуэхэр зыхэтыну «Си республикэ, си Урысей» концертыр ЗэгурыIуэныгъэм и утым къыщызэIуахынущ сыхьэт 18-м.
